KOMISIJOS REGLAMENTAS (EB) Nr. 296/2007
2007 m. kovo 20 d.
nustatantis pereinamojo laikotarpio priemones pluoštinių linų ir kanapių sektoriuose Bulgarijoje ir Rumunijoje
EUROPOS BENDRIJŲ KOMISIJA,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 41 straipsnio pirmą pastraipą,
kadangi:
(1)
2000 m. liepos 27 d. Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo (1) 2 straipsnyje numatyta skirti pagalbą už pluoštinių linų ir kanapių šiaudelių perdirbimą. Pagalba teikiama leidimus turintiems pirminiams perdirbėjams.
(2)
Pagal 2001 m. vasario 5 d. Komisijos reglamento (EB) Nr. 245/2001, nustatančio išsamias Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo taikymo taisykles (2), 7 straipsnio 1 dalį linų ir kanapių šiaudelių perdirbimo pagalba mokama už linų ir kanapių pluoštą tais atvejais, kai jis yra pagamintas iš šiaudelių, kuriems taikomos pirkimo-pardavimo sutartys, perdirbimo įsipareigojimai ar perdirbimo sutartys, siejami su atitinkamiems prekybos metams pateiktomis bendrosiomis paraiškomis, minimoms Komisijos reglamento (EB) Nr. 796/2004 (3) I dalies II dalies II antraštinės dalies I skyriuje.
(3)
Todėl Bulgarijoje ir Rumunijoje (toliau - naujosios valstybės narės gamintojos) linų ir kanapių pluoštas, pagamintas iš šiaudelių, pagamintų iki 2007-2008 prekybos metų, neatitinka reikalavimų pagalbai gauti. Todėl reikėtų imtis pereinamojo laikotarpio priemonių, kad nuostatas būtų galima taikyti Bulgarijos ir Rumunijos perdirbėjams.
(4)
Šiose priemonėse turi būti numatyti tinkami patikrinimo mechanizmai siekiant, kad būtų laikomasi Reglamento (EB) Nr. 245/2001 7 straipsnio 1 dalies sąlygų. Todėl reikėtų numatyti, kad leidimus turintys naujųjų valstybių narių gamintojų pirminiai perdirbėjai ir pirminiai perdirbėjai, kuriems kompetentinga institucija pagal jų paraišką dar nesuteikė leidimo, praneštų nacionalinėms kontrolėms įstaigoms apie iki 2007-2008 prekybos metų pradžios turimus linų ir kanapių šiaudelių bei pluošto kiekius. Būtina numatyti nuostatą dėl kontrolės įstaigų atliekamų patikrinimų ir nuobaudų sistemos įvedimo.
(5)
Šiame reglamente numatytos priemonės atitinka Natūralių pluoštų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Bulgarijoje ir Rumunijoje (toliau - naujosios valstybės narės gamintojos) leidimus turintys pirminiai perdirbėjai, kaip apibrėžta Reglamento (EB) Nr. 1673/2000 1 straipsnio 2 dalies b punkte, ir pirminiai perdirbėjai, kurie yra pateikę paraišką leidimui gauti ir kuriems kompetentinga institucija dar nėra išdavusi leidimo, iki 2007 m. liepos 31 d. informuoja kompetentingą instituciją apie 2007 m. birželio 30 d. turimus linų šiaudelių, kanapių šiaudelių, ilgo linų pluošto, trumpo linų pluošto ir kanapių pluošto kiekius.
2. Naujųjų valstybių narių gamintojų kompetentingos institucijos vietoje patikrina mažiausiai 50 % 1 dalyje nurodytų pirminių perdirbėjų pateiktos informacijos, kuri nurodyta 1 dalyje, teisingumą.
3. Naujosios valstybės narės gamintojos nustato nuobaudas, kurios skiriamos nepateikus informacijos, pateikus ją per vėlai, ne visą ar klaidingą. Nuobaudos turi būti veiksmingos, proporcingos ir atgrasančio pobūdžio.
4. Naujosios valstybės narės gamintojos ne vėliau kaip iki 2008 m. sausio 31 d. pateikia Komisijai 1 dalyje nurodytų produktų kiekių suvestinę pagal 2007 m. birželio 30 d. turimus kiekius, kurie prireikus patikslinami po 2 dalyje nurodytų patikrinimų, ir pagal 3 dalies nuostatas taikytų nuobaudų suvestinę.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas 2007-2008 prekybos metams.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 20 d.